Is-Santwarju tal-Madonna ta' Pompei fil-Belt Victoria f'Għawde Waħda mill-knejjes li niltaqgħu magħha fil- belt Victoria f'Għawdex hija s-Santwarju tal- Madonna ta' Pompei li tagħmel parti mill binja kbira li fiha hemm il-Kunvent u l-Iskola tas- sorijiet Dumnikani. Ġiet mibnija bejn is-sena 1895 u s-sena 1900 fuq il-pjanta tal-arkitett Vincenzo Mercieca li dak iż-żmien kien il-perit ewlieni tal-Gvern. Il-Madre Superjura li kienet tmexxi lis-sorijiet matul il-perjodu tal-bini tal-Knisja kienet Suor Imalda Diacono, fil-waqt li d-Direttur Spiritwali kien il-Kan. L-ewwel ġebla tal-bini tal-bini tal-Knisja tqeghdet mill Isqof Giovanni Marija Camilleri nhar il-Ħadd 10 ta' Marzu 1895. Tlestiet mill bini u nfetħet u tbierket il-Ħadd 25 ta' Marzu 1900 nhar il-Festa ta' Marija Annunzjata mill-Isqof Camilleri stess. Ġiet Ikkonsagrata mill-Isqof Awżiljarju Mons. Angelo Portelli nhar l-1 ta'Lulju 1923. Il-Kwadru Titulari tal-Madonna ta' Pompei sar mill-artist Lazzaro Pisani li pinġa fiħ kopja ta' dak li hemm fis-Santwarju tal-Madonna ta' Pompei fl-Italja. Kien ħallas għaliħ is-Sur Vincenzo Vella li kien minn tas-Sliema. Il-Kwadru kien lest ftit taż- żmien qabel ma ġiet miftuħa l-Knisja. Sentejn wara l-ftuħ tal-Knisja l-artist Lazzaro Pisani pinġa l-Kwadru ta' San Vincenz Ferreri għal fuq wieħed mill-artali laterali. Ħallas għal dan il-Kwadru Vincenzo Caruana u sentejn wara pinġa l-Kwadru ta' San Tumas d'Aquino. Ħallset għaliħ Karmela Agius. Pisani pinġa tlett Kwadri oħrajn żgħar għal din il-Knisja. Dawn huma ta' San Ġużepp, San Rafal u San Esposito. Hemm ukoll il-Kwadru tal-Isem Mqaddes t'Alla li huwa xogħol tal-artist Giuseppe Cali. Dan kien ġie mogħti lis-sorijiet għal din il-Knisja mill- Patrijiet Dumnikani tal-Knisja tal-Portu Salvo tal- Belt Valletta. Fil-Knisja hemm. l-Istatwa tal-Madonna. tar- Rużarju li għandha storja partikulari. Din kienet inġiebet minn Lecce fl-Italja għal Katidral tal-belt Victoria. Jidher li din ma tantx kienet intgħoġbot u għalhekk wara talba li kienu għamlu l-Kanonċi Dun Salvatore Grech u Dun Carmel Sultana din ingħatat lis-sorijiet Dumnikani għal din il-Knisja. Malajr ġiet meħuda għand l-istatwarju Wistin Camilleri li għamel xi tbdiliet fuqha qabel ma tpoġġiet f'niċċa fil-Knisja. Hemm ukoll statwa sabieħa ta' San Duminku. Matul is-snin is-sorijiet Dumnikani għamlu minn kollox sabiex id-Devozzjoni lejn il-Madonna ta' Pompei tinfirex sew mal-Gżira Għawdxija. Dan wassal biex waqt ċerimonja Sollenni li kienet saret fi Pjazza Santu Wistin, il-Kwadru Titulari ġie nkurunat mill-Isqof t'Għawdex; Mons. Ġużeppi Pace nhar is-16 ta' Ottubru 1966. Dettalji oħra dwar din il-Festa tal-Inkurunazzjoni tal-Kwadru tal-Madonna ta' Pompei nikteb dwarhom fil-ħarġa ta' dan il-Programm tas-sena d'dieħla. IL-FESTA T-TAJBA LILL KULLĦADD Għaqda Mużikali Madonna ta' Pompei Marsaxlokk A.D.1990 tħeġġeġ lill-ġenituri sabiex jibagħtu lil uliedhom għat-tagħlim tal-mużika